**Hallituksen lyhytnäköisyys vaarantaa eläkeläisjärjestöjen toimintaedellytykset**

Eläkeläisjärjestöjen ennaltaehkäisevä työ on sekä henkistä että fyysistä terveyttä edistävää toimintaa. Tämän lisäksi se on kaupan päälle vielä täydellistä täsmälääkettä yksinäisyyden torjuntaan. Julkinen sektori ei pysty korvaamaan eläkeläisjärjestöjen paikallisyhdistyksissä toimivien vapaaehtoisten vertaisohjaajien työpanosta. Se tulee järjestöjen henkilöstömäärän ohella tippumaan säästötoimien takia huomattavasti.

Järjestöiltä leikattavat toiminta-avustukset eivät säästä vaan tuottavat lisäkustannuksia, joten hallitus sahaa omaan nilkkaansa kansalaistemme pahanolon ja julkisen sektorin kustannusten kasvaessa tulevaisuudessa.

Hallitusohjelmaan jo aiemmin kirjattu 100 miljoonan euron leikkaus järjestöjen tuesta kasvoi kehysriihessä vielä 30 miljoonalla. Sitä aikaistettiin toteutettavaksi porrastettuna niin, että jo ensi vuodelta leikataan valtionavustuksia peräti 80 miljoonaa euroa tämän vuoden avustustasoon verrattuna. Hallituskauden loppuun mennessä leikkaus on jo 130 miljoonaa eli kolmannes vähemmän nykytasosta.

Sote-järjestöjen kautta kanavoituu noin 20 000 henkilötyövuoden määrää vastaava vapaaehtoisten työpanos. Yksinomaan EKL:lla oli vuoden 2023 lopussa 5 120 vapaaehtoista. He käyttivät aikaa työhönsä 72 479 tuntia kuukaudessa. Kaksi kuukautta kestäneen liikuntakampanjan aikana kirjattiin 383 173 liikuntasuoritusta.

Hallitus laskee ympärivuorokautisen hoivan henkilöstömitoitusta ja höllentää perusterveydenhuollon hoitotakuuta. Se korottaa asiakasmaksuja sekä lääkekorvausten alkuomavastuuta ja sitoo ne indeksiin. Aiemmin hallitus päätti jo nostaa lääkkeiden alv-kannan 10 prosentista 14 prosenttiin. Nämä ovat toimia, jotka tulevat aiheuttamaan ikäihmisille inhimillistä kärsimystä ja turvattomuuden kasvua.

Hoitoon pääsy pitkittyy, sairaudet pahenevat ja myöhässä alkaneiden hoitojen kustannukset kasvattavat terveydenhoitomenoja entisestään. Hallituksen päätös yöpäivystyksen karsimisesta heikentää totaalisesti kansalaistemme oikeuksia yhdenvertaisiin palveluihin. Se romuttaa oikeuden saada asiallista hoitoa.

Nykyiset hyvinvointialueet eivät pysty jatkossa huolehtimaan suomalaisten terveydestä ja hyvinvoinnista. Maassamme on hoivakriisi, mikä on suorastaan kansallinen häpeä, jota hallituksemme on kehysriihipäätöksillään vain syventämässä.

Sote-uudistus ei ole tuonut helpotusta ikäihmisten tilanteeseen, päinvastoin. Hallituksemme on euron kiilto silmissään ajamassa terveydenhuoltoa perikatoon. Asiaan on saatava suunnanmuutos***.***

EKL, Varsinais-Suomen piiri ry

Puheenjohtaja Soili Leppänen

puh. 040 518 2352

e-mail: soili.leppanen@elisanet.fi